கேள்வி: இசுக்காண்டியம் புளோரைடு - பண்புகள் என்பது என்ன?
பதில்: இசுக்காண்டியம் முப்புளோரைடு எதிர்மறை வெப்ப விரிவாக்கத்தின் அசாதாரணப் பண்பை வெளிப்படுத்துகிறது, அதாவது வெப்பமடையும் போது அது சுருங்குகிறது. இந்த நிகழ்வு புளோரைடு அயனிகளின் நான்காம்படி அலைவு மூலம் விளக்கப்படுகிறது. புளோரைடு அயனியின் வளைவு திரிபில் சேமிக்கப்பட்ட ஆற்றல் இடப்பெயர்ச்சி கோணத்தின் நான்காவது அடுக்கிற்கு நேர் விகிதத்தில் இருக்கும், ஏனைய பெரும்பாலான பொருட்களில் இது இடப்பெயர்ச்சியின் இரண்டாம் படிக்கு நேர் விகிதத்தில் இருக்கும். ஒரு புளோரின் அணுவானது இரண்டு இசுக்காண்டியம் அணுக்களுடன் பிணைக்கப்பட்டுள்ளது, மேலும் வெப்பநிலை அதிகரிக்கும்போது புளோரின் அதன் பிணைப்புகளுக்கு செங்குத்தாக அதிகமாக அதிர்கிறது. இந்த இயக்கமானது இசுக்காண்டியம் அணுக்களை ஒட்டுமொத்தப் பொருளிலும் ஒன்றாக இழுக்கிறது, இதனால் அது சுருங்குகிறது. ScF3 இந்தப் பண்பை குறைந்தது 10 கெல்வின் முதல் 1100 கெல்வின் வரை காட்டுகிறது, அதற்கு மேல் இது சாதாரண நேர்மறை வெப்ப விரிவாக்கத்தைக் காட்டுகிறது; மேலும், இந்தப் பொருள் இந்த முழு வெப்பநிலை வரம்பிலும், சூழல்சார் அழுத்தத்தில் குறைந்தது 1600 கெல்வின் வரையிலும் கன சமச்சீர்மையைக் கொண்டுள்ளது. மிகக் குறைந்த வெப்பநிலைகளில் எதிர்மறை வெப்ப விரிவாக்கம் மிகவும் வலிமையாக உள்ளது. (60 மற்றும் 110 கெல்வின் இடையே வெப்ப விரிவாக்கக் குணகம் சுமார் -14 ppm/K).&nbsp;&nbsp; சூழல் சார் அழுத்தங்களில் இசுக்காண்டியம் மூபுளோரைடு கனசதுர படிக அமைப்பை ஏற்றுக்கொள்கிறது, ஒரு உலோக நிலை காலியாக உள்ள பெரோவ்ஸ்கைட் கட்டமைப்பைப் பயன்படுத்துகிறது. அலகு செல்லின் பரிமாணம் 4.01 Å ஆகும். அழுத்தத்தின் கீழ் இசுக்காண்டியம் மூபுளோரைடு செஞ்சாய்சதுர படிகக் கட்டமைப்பையும் மற்றும் 3 கிகா பாசுகல் அழுத்தத்திற்கு மேல் நான்முகி படிகக் கட்டமைப்பையும் உருவாக்குகிறது.&nbsp; இசுக்காண்டியம் புளோரைடு (ScF3) புற ஊதாக் கதிர் முதல் அகச்சிவப்புக் கதிர் வரை உள்ள அலைநீளங்களில் அதிக ஒளி ஊடுருவு தன்மை, குறைந்த ஒளியியல் உறிஞ்சுதல் மற்றும் குறைந்த ஒளிவிலகல் குறிப்பெண் ஆகியவற்றைக் கொண்டுள்ளது. இது அதிர்வெண் மாற்றத்திற்கான நேரியல் அல்லாத ஒளியியல் பண்புகளை வெளிப்படுத்துகிறது. மேலும், அருமண் உலோக அயனிகளுடன் தோய்க்கும் போது ஒளிரும்.